Document ID: 32005R0285

KOMISJONI MÄÄRUS (EÜ) nr 285/2005,
18. veebruar 2005,
millega kehtestatakse üleminekumeetmed seoses parandatud kauplemise korra vastuvõtmisega teatavate töödeldud põllumajandussaaduste Šveitsi ja Liechtensteini eksportimise osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. detsembri 1993. aasta määrust (EÜ) nr 3448/93, millega nähakse ette põllumajandussaaduste töötlemisel saadud teatavate kaupadega kauplemise kord, (1) eriti selle artikli 8 lõiget 3,
ning arvestades järgmist:
(1)
Lepingut Euroopa Ühenduse ja Šveitsi Konföderatsiooni vahel, millega muudetakse Euroopa Majandusühenduse ja Šveitsi Konföderatsiooni vahelist 22. juuli 1972. aasta lepingut (2) ja millele kirjutati alla 2004. aasta oktoobris, hakatakse ajutiselt kohaldama alates 1. veebruarist 2005 vastavalt nõukogu 22. detsembri 2004. aasta otsusele 2005/45/EÜ, mis käsitleb Euroopa Ühenduse ja Šveitsi Konföderatsiooni vahelise lepingu (millega muudetakse Euroopa Majandusühenduse ja Šveitsi Konföderatsiooni vahelist 22. juuli 1972. aasta lepingut töödeldud põllumajandussaadusi käsitlevate sätete osas) sõlmimist ja ajutist kohaldamist. (3)
(2)
Otsuse 2005/45/EÜ kohaselt ei vasta teatavad kaubad, millele ettevõtjad on taotlenud toetussertifikaate vastavalt komisjoni 13. juuli 2000. aasta määrusele (EÜ) nr 1520/2000 (milles sätestatakse teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise korra ühised üksikasjalikud rakenduseeskirjad ning nende toetussummade kinnitamise kriteeriumid), (4) alates 1. veebruarist 2005 Šveitsi või Liechtensteini eksportimisel enam eksporditoetuste saamise tingimustele.
(3)
Tuleks lubada toetussertifikaatide summade vähendamist ja vastavate tagatiste võrdelist tagasimaksmist, kui ettevõtjad tõendavad siseriiklikule pädevale asutusele, et otsus 2005/45/EÜ on mõjutanud nende toetusetaotlusi. Toetussertifikaadi summa vähendamise ja vastava tagatise võrdelise tagastamise taotluste hindamisel peaks siseriiklik pädev asutus kahtluse korral eelkõige arvesse võtma nõukogu 21. detsembri 1989. aasta määruse (EMÜ) nr 4045/89 (Euroopa Põllumajanduse Arengu- ja Tagatisfondi tagatisrahastu rahastamissüsteemi kuuluvate toimingute kontrollimise kohta liikmesriikide poolt ning direktiivi 77/435/EMÜ kehtetuks tunnistamise kohta) (5) artikli 1 lõikes 2 osutatud dokumente, ilma et see piiraks nimetatud määruse muude sätete kohaldamist.
(4)
Halduslikel põhjustel on asjakohane näha ette, et toetussertifikaadi summa vähendamise ja tagatise tagastamise taotlused tuleb esitada lühikese aja jooksul ning heakskiidetud vähendustest tuleb komisjoni aegsasti teavitada, et oleks võimalik neid arvesse võtta alates 1. aprillist 2005 kasutamiseks väljaantavate toetussertifikaatide summa kindlaksmääramisel vastavalt määrusele (EÜ) nr 1520/2000.
(5)
Kuna otsuses 2005/45/EÜ sätestatud meetmeid kohaldatakse alates 1. veebruarist 2005, tuleks käesolevat määrust kohaldada samast kuupäevast ning see peaks jõustuma viivitamata.
(6)
Käesolevas määruses sätestatud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EÜ) nr 1520/2000 alusel välja antud toetussertifikaatide summasid võib selliste kaupade eksportimisel, mille eksporditoetused on otsusega 2005/45/EÜ kaotatud, vähendada huvitatud isiku taotlusel lõikes 2 sätestatud tingimustel.
2. Toetussertifikaadi summa vähendamise tingimustele vastamiseks peavad lõikes 1 esitatud sertifikaatide taotlused olema esitatud enne 1. veebruari 2005 ja nende kehtivusaeg peab lõppema pärast 31. jaanuari 2005.
3. Sertifikaadi summat vähendatakse summa võrra, mille ulatuses huvitatud isik ei saa pärast 1. veebruari 2005 eksporditoetusi nõuda, mida on seda siseriiklikule pädevale asutusele nõuetekohaselt tõendatud.
Pädev asutus annab kahtluse korral hinnangu eelkõige määruse (EMÜ) nr 4045/89 artikli 1 lõikes 2 osutatud äridokumentide põhjal.
4. Vastav tagatis tagastatakse võrdeliselt asjaomase vähendusega.
Artikkel 2
1. Selleks et taotlusi võetaks arvesse vastavalt artiklile 1, tuleb need siseriiklikule pädevale asutusele esitada hiljemalt 7. märtsiks 2005.
2. Liikmesriigid teavitavad komisjoni hiljemalt 14. märtsiks 2005 summadest, mille osas on vähendused käesoleva määruse artikli 1 lõike 3 alusel heaks kiidetud. Teatavakstehtud summasid võetakse arvesse selle summa kindlaksmääramisel, mille ulatuses antakse vastavalt määruse (EÜ) nr 1520/2000 artikli 8 lõike 1 punktile d välja alates 1. aprillist 2005 kasutatavaid toetussertifikaate.
Artikkel 3
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. veebruar 2005

Labels: 3
18
6